b'\n_START_ARTICLE_\nExperimentul Dosadi\n_START_SECTION_\nCadrul ac\xc8\x9biunii\n_START_PARAGRAPH_\nAc\xc8\x9biunea romanului se petrece \xc3\xaentr-un viitor \xc3\xaendep\xc4\x83rtat \xc3\xaen care oamenii fac parte dintr-o civiliza\xc8\x9bie interstelar\xc4\x83 numit\xc4\x83 Co-sim\xc8\x9birea, format\xc4\x83 din mai multe specii. Una dintre acestea, taprisio\xc8\x9bii, pun la dispozi\xc8\x9bie comunica\xc8\x9bii de la o minte la alta \xc3\xaentre oricare dou\xc4\x83 fiin\xc8\x9be inteligente din univers, \xc3\xaen timp ce alta, calebanii, furnizeaz\xc4\x83 por\xc8\x9bi de salt care permit c\xc4\x83l\xc4\x83toria instantanee \xc3\xaentre oricare dou\xc4\x83 puncte ale universului. Aceasta este liantul care \xc8\x9bine laolalt\xc4\x83 Co-sim\xc8\x9birea, dar tehnologia por\xc8\x9bilor de salt permite trimiterea fiin\xc8\x9belor c\xc4\x83tre destina\xc8\x9bii necunoscute, \xc3\xaen scopuri ascunse. O asemenea ac\xc8\x9biune ajunge pe masa de lucru a unui sabotor guvernamental, care trebuie s\xc4\x83 \xc3\xaei desc\xc3\xa2lceasc\xc4\x83 i\xc8\x9bele.\n_START_SECTION_\nIntriga\n_START_PARAGRAPH_\nJorj X. McKie este un Sabotor Extraordinar, unul dintre cei mai importan\xc8\x9bi din Biroul de Sabotaj \xc8\x99i singurul om admis ca legist (avocat) de c\xc4\x83tre rasa gowachinilor.  \xc3\x8en timp ce medita \xc3\xaentr-un parc din cartierul general al BirSab-ului, McKie este contactat mental de c\xc4\x83tre calebana Fannie Mae, o femel\xc4\x83 apar\xc8\x9bin\xc3\xa2nd unei specii cu puteri inegalabile dintr-o alt\xc4\x83 dimensiune, a c\xc4\x83rei manifestare vizibil\xc4\x83 \xc3\xaen acest univers este steaua Thyon din constela\xc8\x9bia Pleiadelor._NEWLINE_Cu genera\xc8\x9bii \xc3\xaen urm\xc4\x83, un experiment secret neautorizat al gowachinilor a fost pus la punct cu ajutorul unui contract caleban: planeta Dosadi a fost izolat\xc4\x83 \xc3\xaen spatele unei bariere impenetrabile numit\xc4\x83 "Zidul Zeilor". Pe planet\xc4\x83 au fost adu\xc8\x99i oameni \xc8\x99i gowachini, \xc3\xaentr-un amestec straniu de tehnologie modern\xc4\x83 \xc8\x99i \xc3\xaenvechit\xc4\x83. Planeta \xc3\xaens\xc4\x83\xc8\x99i este otr\xc4\x83vitoare, cu excep\xc8\x9bia unei v\xc4\x83i \xc3\xaenguste \xc3\xaen care a fost construit ora\xc8\x99ul "Chu", locuit la ora actual\xc4\x83 de aproape 89 de milioane de oameni \xc8\x99i gowachini care se \xc3\xaengr\xc4\x83m\xc4\x83desc \xc3\xaen condi\xc8\x9bii ne neimaginat. Ora\xc8\x99ul este condus de un dictator dup\xc4\x83 ce au fost \xc3\xaencercate anterior mai multe forme de guvern\xc4\x83m\xc3\xa2nt, singura institu\xc8\x9bie permanent\xc4\x83 r\xc4\x83m\xc3\xa2n\xc3\xa2nd PolDem, un sistem computerizat folosit pentru manipularea popula\xc8\x9biei f\xc4\x83r\xc4\x83 \xc8\x99tiin\xc8\x9ba sau consim\xc8\x9b\xc4\x83m\xc3\xa2ntul lor. Cultura puterii de zi cu zi de pe Dosadi este foarte violent\xc4\x83 \xc8\x99i printre numeroasele unelte folosite \xc3\xaen ierarhia organiza\xc8\x9biilor se num\xc4\x83r\xc4\x83 substan\xc8\x9bele psihotrope _NEWLINE_Keila Jedrik \xc3\xaencepe un r\xc4\x83zboi menit s\xc4\x83 schimbe Dosadi pentru totdeauna. Dar gowachinii doresc s\xc4\x83 distrug\xc4\x83 Dosadi pentru a \xc8\x99terge toate urmele experimentului sc\xc4\x83pat de sub control, iar Jorj e singurul care poate \xc3\xaempiedica acest lucru. El i se al\xc4\x83tur\xc4\x83 Keilei \xc3\xaen lupta ei pentru putere, ajut\xc3\xa2nd-o s\xc4\x83 devanseze toate fac\xc8\x9biunile rivale. Cei doi fac schimb de corpuri \xc8\x99i, profit\xc3\xa2nd de datoria calebanei Fannie Mae fa\xc8\x9b\xc4\x83 de Jorj, evadeaz\xc4\x83 de pe Dosadi. \xc3\x8en procesul gowachin care urmeaz\xc4\x83, cei doi g\xc4\x83sesc modalitatea legal\xc4\x83 pentru a da drumul popula\xc8\x9biei de pe dosadi \xc3\xaen Co-sim\xc8\x9bire, \xc3\xaen timp ce persoanele implicate \xc3\xaen proiect sunt judecate \xc8\x99i nevoite s\xc4\x83 suporte consecin\xc8\x9bele ac\xc8\x9biunilor lor - ei l-au trimis pe McKie pe Dosadi sper\xc3\xa2nd \xc3\xaen g\xc4\x83sirea unei rezolv\xc4\x83ri spre propriul beneficiu.\n_START_SECTION_\nBroey\n_START_PARAGRAPH_\nGowachinul Broey este conduc\xc4\x83torul planetei Dosadi, incapabil s\xc4\x83 \xc3\xae\xc8\x99i dea seama de existen\xc8\x9ba unei revolte umane \xc8\x99i gowachine \xc3\xaen Chu, orchestrat\xc4\x83 de un func\xc8\x9bionar de nivel mediu din organiza\xc8\x9bia sa, Keila Jedrik.  _NEWLINE_Dup\xc4\x83 doar c\xc3\xa2teva zile, el este nevoit s\xc4\x83 renun\xc8\x9be la alia\xc8\x9bii s\xc4\x83i umani pentru a-\xc8\x99i salva propria ras\xc4\x83, apel\xc3\xa2nd la atacuri kamikaze menite s\xc4\x83 fac\xc4\x83 victoria Keilei c\xc3\xa2t mai costisitoare posibil. El este luat prin surprindere de dispari\xc8\x9bia Zidului Zeilor \xc8\x99i revelarea cerului negru din jurul planetei Dosadi, \xc3\xaenainte de distrugerea ei programat\xc4\x83.  _NEWLINE_Dup\xc4\x83 acest eveniment el se aliaz\xc4\x83 temporar cu Jedrik \xc8\x99i intervine \xc3\xaen rela\xc8\x9biile la v\xc3\xa2rf din cadrul universului Co-sim\xc8\x9birii. El este singurul judec\xc4\x83tor care supravie\xc8\x9buie\xc8\x99te procesului care are loc \xc3\xaen judecaren\xc4\x83 \xc3\xaen leg\xc4\x83tur\xc4\x83 cu afacerea Dosadi.\n_START_SECTION_\nKeila Jedrik\n_START_PARAGRAPH_\nKeila Jedrik este o nativ\xc4\x83 de pe Dosadi, care provoac\xc4\x83 o disfunc\xc8\x9bionalitate a sistemului computerizat care guverneaz\xc4\x83 furnizarea alimentelor pentru a elimina din sistem 50 de oameni, printre care se num\xc4\x83r\xc4\x83 \xc8\x99i ea. Acest mic incident provoac\xc4\x83 o avalan\xc8\x99\xc4\x83 care duce la un r\xc4\x83zboi rasist pe scar\xc4\x83 larg\xc4\x83 \xc3\xaempotriva gowachinilor care tr\xc4\x83iesc al\xc4\x83turi de oameni \xc3\xaen singurul ora\xc8\x99 locuibil al planetei. Astfel s\xc4\x83 na\xc8\x99tere unei crize pentru care se preg\xc4\x83te\xc8\x99te de mult\xc4\x83 vreme, \xc3\xaen \xc3\xaencercarea de a trece de Zidul Zeilor care \xc3\xaenconjoar\xc4\x83 Dosadi. _NEWLINE_C\xc3\xa2nd BirSab-ul \xc3\xael trimite pe Jorj X. McKie pentru a investiga afacerea Dosadi, pune m\xc3\xa2na pe el \xc3\xaenainte ca acesta s\xc4\x83 ajung\xc4\x83 la Broey, ajung\xc3\xa2nd ulterior s\xc4\x83 se contopeasc\xc4\x83 cu sabotorul \xc3\xaen minte, trup \xc8\x99i scop.\n_START_SECTION_\nJorj X. McKie\n_START_PARAGRAPH_\nJorj X. McKie ieste conduc\xc4\x83torul sabotorilor extraordinari din BirSab, o organiza\xc8\x9bie care apare \xc3\xaen Experimentul Dosadi \xc8\x99i \xc3\xaen alte dou\xc4\x83 texte anterioare. Gowachinii sunt terifia\xc8\x9bi de z\xc3\xa2mbetul lui, care aminte\xc8\x99te de zeul lor broasc\xc4\x83. _NEWLINE_Succesul s\xc4\x83u \xc3\xaen cadrul BirSab-ului se datoreaz\xc4\x83 inteligen\xc8\x9bei sale \xc8\x99i \xc3\xaen\xc8\x9belegerii de care d\xc4\x83 dovad\xc4\x83 fa\xc8\x9b\xc4\x83 de tradi\xc8\x9biile altor rase, combinate cu abilitatea sa de a se adapta oric\xc4\x83ror circumstan\xc8\x9be. Trimis pe Dosadi ca fiind "cel mai bun agent", se dovede\xc8\x99te a fi mic copil \xc3\xaen compara\xc8\x9bie cu nativii obliga\xc8\x9bi s\xc4\x83 se adapteze la violen\xc8\x9b\xc4\x83 de cincisprezece genera\xc8\x9bii. Cu toate acestea, \xc3\xaen mai pu\xc8\x9bin de o s\xc4\x83pt\xc4\x83m\xc3\xa2n\xc4\x83 ajunge s\xc4\x83 fie catalogat de Keila Jedrik "mai dosadian dec\xc3\xa2t un dosadian". _NEWLINE_Cu toate c\xc4\x83 fa\xc8\x9b\xc4\x83 de calebana Fannie Mae simte o dragoste profund\xc4\x83 (la care aceasta \xc3\xaei r\xc4\x83spunde pe deplin), \xc3\xaei este aproape imposibil s\xc4\x83 stabileasc\xc4\x83 rela\xc8\x9bii afective pe termen lung cu femeile, fiind c\xc4\x83s\xc4\x83torit de cincizeci de ori p\xc3\xa2n\xc4\x83 la data afacerii Dosadi. \xc3\x8en cele din urm\xc4\x83, el g\xc4\x83se\xc8\x99te \xc3\xaen Keila Jedrik o tovar\xc4\x83\xc8\x99\xc4\x83 care devine mai mult dec\xc3\xa2t o pereche de suflet.\n_START_SECTION_\nPremii\n_START_PARAGRAPH_\nExperimentul Dosadi a fost nominalizat la premiul Locus pentru cel mai bun roman \xc3\xaen 1978, dar a pierdut \xc3\xaen fa\xc8\x9ba romanului Poarta a lui Frederik Pohl.'